In festivitatibus quæ duobus vel tribus diebus continuatim eveniunt, sciendum summopere est quoniam, secundum quod dignitates earum expetunt, mutantur capitula ad vesperas: verbi gratia, si hodie est quædam privata festivitas duodecim lectionum et cras futura sit in albis, ad vesperas erit capitulum totumque quod sequitur de festivitate futura in crastino, de hodierna vero solummodo commemoratio fit post vesperas, nisi fuerit dominica; in dominicis enim nihil inde solet fieri, etiamsi privata sit festivitas quæ sequitur, nisi in Adventu et Quadragesima, vel nisi debeat incipi historia et hoc locum habet diebus sabbaticis ad vesperas, nam diebus dictis fit semper commemoratio de dominica ad vesperas. Similiter si crastinam quæ in albis erit sequatur solemnitas in cappis, mutabitur eodem modo capitulum ad vesperas. Eadem quoque ratione, si hodie est festivitas in cappis et cras futura sit in albis, non mutabitur capitulum, sed tantum commemoratio de crastina fiet. Sic per omnes festivitates tenetur ut quæ majoris dignitatis habetur semper aut auferat aut retineat capitulum. Hoc observatur etiam in duabus festivitatibus in albis ut quæ majoris dignitatis fuerit semper vendicet sibi principatum capituli. § Si vero aliquando forte contigerit quatenus tres solemnitates in tribus diebus continuis eveniant, quarum prima sit in albis et postrema in cappis aut e converso prima in cappis et postrema in albis, tertia autem quæ est media privata sit, sicut quædam dominica, ipsa privata non habebit alios vesperos nisi in die suo psalmos usque ad capitulum, sive postrema festivitas, ut dictum est, in albis sit, sive etiam sit talis dominica in qua debeat historia incipi. § Si vero duæ festivitates duodecim lectionum eveniunt in uno die, nisi in crastino sequatur tertia duodecim lectionum, similiter ipsa die celebrabitur una et in crastino altera; si vero in crastino contigerit festivitas alia duodecim lectionum, pridie ante festivitates supradictas celebrabitur una et in ipsa die altera. § Et si in dominicis extra Adventum et Septuagesimam et Quadragesimam et extra illam in qua incipitur historia aut in qualibet privata solemnitate duodecim lectionum evenerit festivitas trium lectionum, tertium nocturnum et matutinæ laudes erunt de festivitate ipsa trium lectionum et (196) minor missa, nisi pro obitu fratris remaneat, et si dominica fuerit, non fiet inde commemoratio ad laudes. Si vero in dominicis de Adventu vel Septuagesima vel Quadragesima vel in illa in qua debeat historia incipi, seu in festivitate [in cappis] vel in albis, sive etiam infra hebdomadam paschalem vel Pentecostes, vel infra octavas sancti Benigni vel Assumptionis sanctæ Mariæ, evenerit festivitas trium lectionum, nihil fiet ad matutinum nisi quantum ad vesperas, videlicet tantum commemoratio; minor vero missa in dominicis et festivitatibus inde cantabitur, nisi pro obitu fratris remaneat; quod si eveniat, ad majorem missam dicetur collecta post primam collectam. In hebdomada vero Paschæ et Pentecostes dicetur collecta ad minorem missam post primam collectam, nisi eadem minor missa pro obitu fratris dicatur. In octavis vero sancti Benigni et Assumptionis Genitricis Dei Mariæ semper ad majorem missam solummodo dicetur post primam collectam. Simili modo fit in omnibus festis in quibus ad minorem missam non dicitur nisi una collecta, hoc modo in omnibus istis in quibus omnia responsoria sunt duplicia et in Ramis palmarum.